Offeret havde angiveligt mobbet den nu dømte dreng gennem flere måneder.

En 15-årig dreng er blevet idømt tre måneders betinget fængsel for at have stukket en jævnaldrende dreng to gange med en skalpel. Offeret blev stukket i maven og i skulderen.

Optrinnet fandt sted på drengenes skole i Odense tilbage i december sidste år.

Ifølge Karen Jensen, som er anklager ved Fyns Politi, var der gået flere måneders mobning forud for konfrontationen.

- I retten forklarede den nu dømte, at han var blevet råbt efter og puffet flere gange af den forurettede i månederne op til konfrontationen i december, siger hun til TV 2.

Konfrontation i skolegården

Det, der skulle have udløst skalpelstikkeriet mellem de to, var, at den forurettede havde givet den nu dømte 15-årige nogle lussinger under en konfrontation i skolegården.

- Den dømte forklarede, at han havde taget skalpellen på skolen - ikke for at bruge den mod andre, men fordi han syntes, at den var sej, forklarer Karen Jensen.

Alder og forhistorie taget i betragtning

Ifølge anklageren vil et overfald med et våben normalt udløse en ubetinget dom:

- Men blandt andet på grund af drengens unge alder, den forudgående mobning og det, at skaderne kun var overfladiske, valgte dommeren at idømme ham en betinget straf.